**Învaţă-mă să cred**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“A iubi înseamnă să devii, cu bună ştiinţă, vulnerabil.

Acum înţelegi cât de mult te iubesc?”

Helen Thomson

Învaţă-mă să nu-mi mai fie frică

De timpul care stă când tu lipseşti,

Când vremea pare să mă contrazică

Şi-n lume nu e loc pentru poveşti.

Fă-mă să cred că nicio depărtare

Nu-i importantă dacă mă iubeşti,

Că nu-i distanţă ce-o să ne separe,

Că vei veni, să îmi reaminteşti,

Că-n dragoste contează numai clipa

Trăită excesiv, intens, păgân,

Când pentru zbor o să-mi întind aripa

Tu-nvaţă-mă să cred şi-o să rămân.

O să te-nvăţ, iubito, că-mpreună

Putem întoarce timpul înapoi,

Secunda ce alunecă pe strună

E un arcuş celest şi amândoi

Îl mânuim cu-atâta iscusinţă,

Distanţele se şterg definitiv…

N-ai înţeles cât te iubesc, fiinţă,

Fragilitatea ta, intuitiv,

Recunoscând-o chiar din clipa-n care

Ţi-am implantat o aripă-n călcâi,

Să-nveţi să zbori înalt, să fie soare

Pe cerul tău… Să crezi şi să rămâi!